Kaszap Viktória CJ beszéde a Budapesti Ward Mária Általános Iskola és Gimnázium megújult főbejáratának átadó ünnepségén.

2013. szeptember 11.

Tisztelt Vendégeink, kedves Kollégáim és Diákok!

Bárki megkérdezhetné, hogy miért olyan nagy ünnep számunkra a mai portaátadás/portaszentelési ünnepség. Általános esetben egy új épületet, egy pincétől padlásig megújított házat szokás ekkora lelkesedéssel ünnepelni. Számunkra, a Congregatio Jesu szerzetesrend nővérei és a Ward iskola tanárai számára a mai alkalom több szempontból is mélyebb üzenetet hordoz: először is a porta átadásával megszűnik az épület megosztottsága, iskolánk megközelítőleg az államosítás előtti állapotába kerül. Ezzel megvalósítjuk idősebb nővéreink álmát és Ward Mária rendalapítónk tiszteletének adózva méltóbb körülmények között folytathatjuk oktatás-nevelési szolgálatunkat.

Másodsorban, ahogyan ezt az ünnepség formája is kifejezi- nem befelé, hanem befelé és kifelé egyaránt megnyitjuk a kaput. Az iskola és vele a szerzetesrend azt üzeni az V. kerületnek, a fővárosnak, hogy nem szigetként akarunk működni, hanem részt kívánunk venni a társadalom szolgálatában.

A mai ünnepség igazából nem egy építkezési folyamat lezárása, hanem egy új kezdet, hiszen külsőleg és belsőleg is van még híja a felújításoknak és fejlesztéseknek.

Nem beszélhetek túl hangosan, hiszen ezekben a percekben tanítás folyik körülöttünk. Sőt az alagsorban az építők csak félre tették a szerszámaikat, és ahogy ez az ünnepség véget ér, folytatják a munkát. Mindeközben a vezetőség és a munkatársak fejében ezernyi terv, szándék és határidő tolong.

A rend és az iskola közös álma a nagy közösségi tér, az aula megépítése, amihez azonban jelenleg nem rendelkezünk még megfelelő anyagi erőforrással. Szintén az elkövetkező évek feladata a Nyáry Pál utca sarkán álló tornaterem helyett egy korszerű új tornaterem megépítése.

Folyatatni akarjuk és folytatni fogjuk. Remélem Önöket is - minden itt jelenlévőt - segítőink között üdvözölhetünk. Kérem, támogassák kezdeményezéseinket, hogy forráshiány miatt ne torpanhasson meg a lendület.

Ahogyan alapítónőnk, Ward Mária és később társnői a történelem folyamán, úgy mi is rászorulunk szakemberek, támogatók, szponzorok segítségére, hogy ez az építkezés, fejlesztés tovább folytatódjon.

Hálával és tisztelettel köszönjük az V. kerület korábbi és jelenlegi vezetőinek, hogy ügyünk mellé álltak és kérjük, hogy folytassák velünk együtt az építkezést a tudás-lelkiség-szolgálat hajójában a felnövekvő generációk szellemi, erkölcsi nevelésének érdekében!

Ahogy Ward Mária mondta: „Tégy jót, s a jót jól tedd!”